ddrg/super_eurlex huggingface dataset:
Breithiúnas na Cúirte Ginearálta an 6 Iúil 2022 – Aerospinning Master Franchising v EUIPO – Mad Dogg Athletics (SPINNING)

(Cás T-246/20) (1)

(Trádmharc de chuid an Aontais Eorpaigh - Nós imeachta cúlghairme - Focalmharc de chuid an Aontais Eorpaigh SPINNING - Trádmharc atá anois ina ghnáthainm trádála ar tháirge nó ar sheirbhís dá bhfuil sé cláraithe - Airteagal 51(1)(b) de Rialachán (CE) Uimh. 207/2009 (Airteagal 58(1)(b) de Rialachán (AE) 2017/1001 anois) - Pobal ábhartha)

(2022/C 340/39)

Teanga an cháis: an Béarla

Páirtithe

Iarratasóir: Aerospinning Master Franchising s. r. o. (Prág, Poblacht na Seice) (ionadaí: K. Labalestra, Dlíodóir)

Cosantóir: Oifig Maoine Intleachtúla an Aontais Eorpaigh (ionadaithe: D. Walicka agus V. Ruzek, i gcáil Gníomhairí)

Páirtí eile os comhair an Bhoird Achomhairc de EUIPO, idirghabhálaí os comhair na Cúirte Ginearálta: Mad Dogg Athletics, Inc. (Veinéis, California, Stáit Aontaithe Mheiriceá) (ionadaí: J. Steinberg, Dlíodóir)

Ábhar

Lena chaingean faoi Airteagal 263 CFAE, iarrann an t-iarratasóir go gcuirfear cinneadh an cheathrú Bord Achomhairc de EUIPO an 26 Feabhra 2020 (Cás R 369/2019-4), a bhaineann le himeachtaí cúlghairme idir an t-iarratasóir agus an t-idirghabhálaí, ar neamhní.

An chuid oibríochtúil

1. Déantar an chaingean a dhíbhe.

2. Ordaítear do Aerospinning Master Franchising s. r. o. na costais a íoc.

(1) IO C 215 an 29.6.2020.
Breithiúnas na Cúirte Ginearálta an 13 Iúil 2022 – Tartu Agro v an Coimisiún

(Cás T-150/20) (1)

(Státchabhair - Talmhaíocht - Comhaontú léasa maidir le talamh talmhaíochta san Eastóin - Cinneadh lena ndearbhaítear nach bhfuil an státchabhair ag luí leis an margadh inmheánach agus lena n-ordaítear go ndéanfaí í a aisghabháil - Buntáiste - Praghas an mhargaidh a chinneadh - Prionsabal an oibreora phríobháidigh - Measúnuithe eacnamaíocha casta - Athbhreithniú breithiúnach - Gach faisnéis ábhartha a chur san áireamh - Oibleagáid dícheall chuí)

(2022/C 340/37)

Teanga an cháis: an Eastóinis

Páirtithe

Iarratasóir: Tartu Agro AS (Tartu, an Eastóin) (ionadaithe: T. Järviste, T. Kaurov, M. Valberg agus M. Peetsalu, Dlíodóirí)

Cosantóir: An Coimisiún Eorpach (ionadaithe: V. Bottka agus E. Randvere, i gcáil Gníomhairí)

Maidir le:

Trína chaingean bunaithe ar Airteagal 263 CFAE, iarrann an t-iarratasóir go ndéanfaí Cinneadh C(2020) 252 final ón gCoimisiún an 24 Eanáir 2020 maidir le Státchabhair SA.39182 (2017/C) (ex 2017/NN) (ex 2014/CP) a neamhniú — Státchabhair a líomhnaítear a bheith neamhdhleathach a dheonú do AS Tartu Agro.

An chuid oibríochtúil

1) Cuirtear Cinneadh C(2020) 252 final ón gCoimisiún an 24 Eanáir 2020 maidir le Státchabhair SA.39182 (2017/C) (ex 2017/NN) (ex 2014/CP) — Státchabhair a líomhnaítear a bheith neamhdhleathach a dheonú AS Tartu Agro ar neamhní;

2) Ordaítear don Choimisiún Eorpach a chostais féin agus na costais a thabhaíonn Tartu Agro a íoc, lena n-áirítear na costais a bhaineann leis na himeachtaí eatramhacha.

(1) IO C 175, 25.5.2020.
Breithiúnas na Cúirte Ginearálta an 6 Iúil 2022 – MZ v an Coimisiún

(Cás T-631/20) (1)

(Seirbhís shibhialta - Oifigigh - Comórtas EPSO/AD/363/18 chun riarthóirí a earcú i réimse an chánachais - Teorainn le rogha an dara teanga ina ndéantar na trialacha - Neamháireamh ar an liosta ionadaithe - Ceist na bailíochta - Inghlacthacht - Idirdhealú bunaithe ar theanga - Nádúr sonrach na bpost atá le líonadh - Fírinniú - Leas na seirbhíse - Comhréireacht)

(2022/C 340/41)

Teanga an cháis: an Iodáilis

Páirtithe

Iarratasóir: MZ (ionadaí: M. Velardo, Dlíodóir)

Cosantóir: an Coimisiún Eorpach (ionadaithe: T. Lilamand, D. Milanowska agus A.-C. Simon, i gcáil Gníomhairí, le cúnamh ó A. Dal Ferro, Dlíodóir)

Ábhar

Trína chaingean atá bunaithe ar Airteagal 270 CFAE, iarrann an t-iarratasóir go gcuirfí cinneadh an 10 Nollaig 2019 trínar dhiúltaigh giúiré comórtas EPSO/AD/363/18, tar éis athbhreithniú a dhéanamh, a ainm a chur ar an liosta ionadaithe chun riarthóirí grád AD 7 a earcú i réimse an chánachais.

An chuid oibríochtúil

1) Cuirtear cinneadh an 10 Nollaig 2019 trínar dhiúltaigh giúiré comórtas EPSO/AD/363/18, tar éis athbhreithniú a dhéanamh, ainm MZ a chur ar an liosta ionadaithe chun riarthóirí grád AD 7 a earcú i réimse an chánachais, ar neamhní.

2) Ordaítear don Choimisiún Eorpach na costais a íoc.

(1) IO C 423, 7.12.2020.
Breithiúnas na Cúirte Ginearálta an 6 Iúil 2022 – Zhejiang Hangtong Machinery Manufacture agus Ningbo Hi Tech Zone Tongcheng Auto Parts v an Coimisiún

(Cás T-278/20) (1)

(Dumpáil - Allmhairí de rothaí bóthair cruaiche ar de thionscnamh na Síne iad - Dleacht frithdhumpála chinntitheach a fhorchur agus an dleacht shealadach a bhailiú go cinntitheach - Airteagail 17(4), 18 agus 20 de Rialachán (AE) 2016/1036 - Easpa comhoibre - Faisnéis neamhleor arna cur in iúl don Choimisiún)

(2022/C 340/40)

Teanga an cháis: an Béarla

Páirtithe

Iarratasóir: Zhejiang Hangtong Machinery Manufacture Co. Ltd (Taizhou, an tSín), Ningbo Hi-Tech Zone Tongcheng Auto Parts Co. Ltd (Ningbo, an tSín) (ionadaithe: K. Adamantopoulos agus P. Billiet, Dlíodóirí)

Cosantóir: An Coimisiún Eorpach (ionadaithe: K. Blanck agus G. Luengo, i gcáil Gníomhairí)

Abhar

Lena gcaingean atá bunaithe ar Airteagal 263 CFAE, iarrann na hiarratasóirí ar Rialachán Cur Chun Feidhme (AE) 2020/353 ón gCoimisiún an 3 Márta 2020 lena bhforchuirtear dleacht frithdhumpála chinntitheach agus lena mbailítear go cinntitheach an dleacht shealadach arna forchur ar allmhairí de rothaí bóthair cruaiche ar de thionscnamh Dhaon-Phoblacht na Síne iad (IO 2020 L 65, lch. 9) a chur ar pháirt-neamhní.

An chuid oibríochtúil

1) Diúltaítear don chaingean.

2) Ordaítear do Zhejiang Hangtong Machinery Manufacture Co. Ltd agus do Ningbo Hi-Tech Zone Tongcheng Auto Parts Co. Ltd na costais a íoc.

(1) IO C 222, 6.7.2020.
Breithiúnas na Cúirte Ginearálta an 13 Iúil 2022 – Standard International Management v EUIPO – Asia Standard Management Services (The Standard)

(Cás T-768/20) (1)

(Trádmharc de chuid an Aontais Eorpaigh - Imeachtaí cúlghairme - Marc fíortha de chuid an Aontais Eorpaigh The Standard - Dearbhú cúlghairme - Áit úsáide an trádmhairc - Fógraí agus tairiscintí ar díol le tomhaltóirí an Aontais - Airteagal 58(1)(a) de Rialachán (AE) 2017/1001)

(2022/C 359/77)

Teanga an cháis: an Béarla

Páirtithe

Iarratasóir: Standard International Management LLC (Nua-Eabhrac, Nua-Eabhrac, na Stáit Aontaithe) (ionadaithe: M. Edenborough, QC, S. Wickenden, Barrister, agus M. Maier, Dlíodóir)

Cosantóir: Oifig Maoine Intleachtúla an Aontais Eorpaigh (ionadaí: D. Gája, i gcáil Gníomhaire)

Páirtithe eile sna himeachtaí os comhair Bhord Achomhairc EUIPO: Asia Standard Management Services Ltd (Hong Cong, an tSín)

Ábhar

Trína chaingean faoi Airteagal 263 CFAE, iarrann an t-iarratasóir go gcuirfí ar neamhní cinneadh an chúigiú Bord Achomhairc d’Oifig Maoine Intleachtúla an Aontais Eorpaigh (EUIPO) an 27 Samhain 2020 (Cás R 828/2020-5).

An chuid oibríochtúil

1) Cuirtear cinneadh an chúigiú Bord Achomhairc d’Oifig Maoine Intleachtúla an Aontais Eorpaigh (EUIPO) an 27 Samhain 2020 (Cás R 828/2020-5) ar neamhní maidir le seirbhísí a thagann faoi réim aicmí 38, 39, 41, 43 agus 44.

2) Íocfaidh EUIPO a chostais féin, agus na costais arna dtabhú ag Standard International Management LLC, na costais arna dtabhú sna himeachtaí achomhairc san áireamh.

(1) IO C 62, 22.2.2021.
Breithiúnas na Cúirte Ginearálta an 13 Iúil 2022 – VeriGraft v Eismea

(Cás T-457/20) (1)

(Clásal eadrána - Fís 2020: an Clár Réime um Thaighde agus um Nuálaíocht (2014-2020) - Comhaontú deontais “Personalised Tissue-Engineered Veins as a first Cure for Patients with Chronic Venous Insufficiency – P-TEV” - costais fochonraitheoireachta gan choinne - Nós imeachta formheasta simplithe - Luadh fochonraitheoireacht sna tuarascálacha teicniúla tréimhsiúla - Tuarascálacha teicniúla tréimhsiúla formheasta - Costais incháilithe)

(2022/C 359/75)

Teanga an cháis: an Béarla

Páirtithe

Iarratasóir: VeriGraft AB (Gothenburg, an tSualainn) (ionadaithe: P. Hansson agus M. Persson, Dlíodóirí)

Cosantóir: Gníomhaireacht Feidhmiúcháin na Comhairle Nuálaíochta Eorpaí agus na bhFiontar Beag agus Meánmhéide (ionadaithe: A. Galea, i gcáil Gníomhaire, le cúnamh ó D. Waelbroeck agus A. Duron, Dlíodóirí)

Ábhar

Lena chaingean de bhun Airteagal 270 CFAE, iarrann an t-iarratasóir, VeriGraft AB, dearbhú: (i) gurb ionann na costais fochonraitheoireachta a dhiúltaigh an Ghníomhaireacht Feidhmiúcháin um Fhiontair Bheaga agus Mheánmhéide (EASME) agus costais incháilithe faoin gComhaontú Deontais a bhaineann leis an tionscadal “Personalised Tissue-Engineered Veins as the first Cure for Patients with Chronic Venous Insufficiency – P-TEV” le tagairt 778620; (ii) go bhfuil nóta dochair Uimh. 3242004635 arna eisiúint ag EASME de mhéid EUR 106 928,74 gan bhunús; agus (iii) nach bhfuil aon bhunús leis freisin an tsuim EUR 109 230,19 a ghnóthú ón gciste ráthaíochta arna bhunú leis an gComhaontú Deontais.

An chuid oibríochtúil

1. Seastar leis an iarraidh ó VeriGraft AB chun dearbhaithe gurb ionann na costais fochonraitheoireachta a dhiúltaigh an Ghníomhaireacht Feidhmiúcháin um Fhiontair Bheaga agus Mheánmhéide ina suim EUR 258 588,80 agus costais incháilithe faoin gComhaontú Deontais “Personalised Tissue-Engineered Veins as the first Cure for Patients with Chronic Venous Insufficiency – P-TEV”, le tagairt 778620.

2. Seastar leis an iarraidh ó VeriGraft chun dearbhaithe go bhfuil nóta dochair Uimh. 3242004635, arna eisiúint ag an nGníomhaireacht Feidhmiúcháin um Fhiontair Bheaga agus Mheánmhéide ina suim EUR 106 928,74, gan bhunús.

3. Seastar leis an iarraidh VeriGraft chun dearbhaithe nach bhfuil bunús le gnóthú shuim EUR 109 230,19 ón gciste ráthaíochta a bunaíodh leis an gComhaontú Deontais “Personalised Tissue-Engineered Veins as the first Cure for Patients with Chronic Venous Insufficiency – P-TEV”, le tagairt 778620.

4. Ordaítear do Ghníomhaireacht Feidhmiúcháin na Comhairle Nuálaíochta Eorpaí agus na bhFiontar Beag agus Meánmhéide (Eismea) na costais a íoc.

(1) IO C 297, 07.09.2020.
Breithiúnas na Cúirte Ginearálta an 13 Iúil 2022 — JC v EUCAP Somalia

(Cás T-194/20) (1)

(Clásal eadrána - Foireann idirnáisiúnta EUCAP Somalia ar conradh - Misean a bhaineann le Comhbheartas Eachtrach agus Slándála - Neamh-athnuachan ar chonradh fostaíochta tar éis tharraingt siar na Ríochta Aontaithe as an Aontas Eorpach - An ceart éisteacht a fháil - Cóir chomhionann - Neamh-idirdhealú ar fhorais náisiúntachta - An idirthréimhse dá bhforáiltear sa chomhaontú maidir le tarraingt siar na Ríochta Aontaithe as an Aontas Eorpach - Caingean le haghaidh neamhniú - Caingean chun cúiteamh a ghnóthú - Gníomhartha doscartha ón gconradh - Neamh-inghlacthacht)

(2022/C 359/74)

Teanga an cháis: an Béarla

Páirtithe

Iarratasóir: JF (ionadaí: A. Kunst, Dlíodóir)

Cosantóir: EUCAP Somalia (ionadaí: E. Raoult, Dlíodóir)

Ábhar

Lena chaingean de bhun Airteagal 263 CFAE, iarrann an t-iarratasóir, ar an gcéad dul síos, go ndéanfar nóta EUCAP Somalia an 18 Eanáir 2020 agus litir an 29 Eanáir 2020 inar chinn sé gan a chonradh fostaíochta a athnuachan a neamhniú, agus, ar an dara dul síos, de bhun Airteagal 268 CFAE, ar chúiteamh as an damáiste a bhain dó mar thoradh ar na gníomhartha sin, agus, mar mhalairt air sin, ar bhonn Airteagal 272 CFAE, go ndearbhófar na gníomhartha atá faoi chonspóid a bheith neamhdhleathach agus cúiteamh as an damáiste a bhain dó mar thoradh ar na gníomhartha sin.

An chuid oibríochtúil

1) Déantar an chaingean a dhíbhe.

2) Ordaítear do JF na costais a íoc.

(1) IO C 201, 15.6.2020.
Breithiúnas na Cúirte Ginearálta an 13 Iúil 2022 — JC v EUCAP Somalia

(Cás T-165/20) (1)

(Clásal eadrána - Foireann idirnáisiúnta EUCAP Somalia ar conradh - Misean a bhaineann le Comhbheartas Eachtrach agus Slándála - Foirceannadh conartha ar théarma seasta le linn na tréimhse trialach - Fógra faoi fhoirceannadh an chonartha trí litir chláraithe le admháil fála - Seoladh neamhiomlán - Túsphointe na tréimhse le haghaidh achomharc inmheánach roimh imeachtaí cúirte - Cinneadh maidir leis an dlí is infheidhme - Forálacha sainordaitheacha an dlí náisiúnta fostaíochta - Neamhbhailíocht an chlásail thrialaigh - Fógra faoi fhoirceannadh neamhrialta - Cúiteamh in ionad fógra - Íocaíocht luach saothair ar bhonn cúlghabhálach - Frithéileamh)

(2022/C 359/73)

Teanga an cháis: an Fhraincis

Páirtithe

Iarratasóir: JC (ionadaí: A. Van Himst, Dlíodóir)

Cosantóir: EUCAP Somalia (ionadaí: E. Raoult, Dlíodóir)

Ábhar

Lena chaingean de bhun Airteagal 272 CFAE, iarrann an t-iarratasóir, ar an gcéad dul síos, dearbhú go bhfuil litreacha an 4 Samhain 2019 agus an 3 Nollaig 2019 lenar thug EUCAP Somalia fógra dó maidir lena chinneadh a chonradh fostaíochta a fhoirceannadh neamhbhailí agus, a mhéid is gá, dearbhú go bhfuil cinneadh an 24 Eanáir 2020 lenar dhiúltaigh EUCAP Somalia dá achomharc inmheánach neamhdhisciplíneach i gcoinne an chinnidh a chonradh fostaíochta a fhoirceannadh mar a fógraíodh leis an litir dar dáta an 3 Nollaig 2019 neamhbhailí, agus ar an dara dul síos, go n-ordófar do EUCAP Somalia a thuarastal a íoc ar bhonn cúlghabhálach go dtí dáta deiridh cinntitheach, cuí agus dleathach an chaidrimh chonarthaigh.

An chuid oibríochtúil

1) Dearbhaítear go bhfuil an fógra um fhoirceannadh i litir an 4 Samhain 2019 neamhbhailí;

2) Dearbhaítear go bhfuil foirceannadh conartha an 21 Lúnasa 2019 a tugadh i gcrích idir EUCAP Somalia agus JC dleathach, bailí agus in-fhorfheidhmithe i gcoinne JC ar dháta an 5 Nollaig 2019 agus go bhfuil éifeacht chinntitheach leis ag deireadh na tréimhse fógra míosa ón 9 Nollaig 2019 i gcomhréir le hAirteagal 18.1 den chonradh sin;

3) Ordaítear do EUCAP Somalia suim a chomhfhreagraíonn dá luach saothair, mar a leagtar amach in Airteagal 12.2 den chonradh fostaíochta, a íoc ar dtús, gan na liúntais laethúla dá bhforáiltear in Airteagal 15 den chonradh sin a áireamh, don tréimhse 26 Samhain go 8 Nollaig 2019, lena n-áirítear, suim a chomhfhreagraíonn do chúiteamh in ionad fógra is ionann agus mí amháin den luach saothair sin, don tréimhse 9 Nollaig 2019 go 9 Eanáir 2020, móide ús ar an ráta reachtúil faoi dhlí na Beilge;

4) Diúltaítear don chuid eile den chaingean.

5) Diúltaítear do fhrithéileamh EUCAP Somalia.

6) Ordaítear do EUCAP Somalia na costais a íoc.

(1) IO C 9, 11.1.2021.
Breithiúnas na Cúirte Ginearálta an 13 Iúil 2022 — Delifruit v an Coimisiún

(Cás T-629/20) (1)

(Táirgí cosanta plandaí - Substaint ghníomhach clóirpireafos - Uasleibhéil d’iarmhair clóirpireafos i mbananaí nó ar bhananaí a chinneadh - Rialachán (CE) Uimh. 396/2005 - Eolas eolaíoch agus teicniúil ar fáil - Tosca dlisteanacha eile)

(2022/C 359/76)

Teanga an cháis: an Béarla

Páirtithe

Iarratasóir: Delifruit, SA (Guayaquil, Eacuadór) (ionadaithe: K. Van Maldegem, P. Sellar agus S. Abdel-Qader, Dlíodóirí)

Cosantóir: (An Coimisiún Eorpach, (ionadaithe: F. Castilla Contreras, A. Dawes agus M. ter Haar, i gcáil Gníomhairí)

Ábhar:

Lena chaingean de bhun Airteagal 263 CFAE, iarrann an t-iarratasóir, Delifruit, SA, go ndéanfar Rialachán (AE) 2020/1085 ón gCoimisiún an 23 Iúil 2020 lena leasaítear Iarscríbhinní II agus V a ghabhann le Rialachán (CE) Uimh. 396/2005 ó Pharlaimint na hEorpa agus ón gComhairle maidir le huasleibhéil d’iarmhair clóirpireafos agus clóirpireafos-meitile i dtáirgí áirithe nó ar tháirgí áirithe (IO 2020 L 239, lch. 7, Ceartúchán IO 2020 L 245, lch. 31) (“an Rialachán a chonspóidtear”) a neamhniú go páirteach, a mhéid a shocraítear uasleibhéal na n-iarmhar (“MRL”) le haghaidh clóirpireafos i mbananaí nó ar bhananaí ag 0.01 mg/kg.

An chuid oibríochtúil

1) Déantar an chaingean a dhíbhe.

2) Ordaítear do Delifruit, SA na costais a íoc.

(1) IO C 433, 14.12.2020.
Breithiúnas na Cúirte Ginearálta an 7 Meán Fómhair 2022 – WT v an Coimisiún

(Cás T-91/20) (1)

(Státseirbhís - Oifigigh - Nós imeachta araíonachta - Pionós araíonachta iomardaithe - Dualgas cúraim - Prionsabal an dea-riaracháin - Ceart chun éisteacht a fháil - Oibleagáid cúiseanna a lua - Am réasúnta - Ciapadh síceolaíoch - Prionsabal na cinnteachta dlíthiúla - Damáiste airgid agus neamhairgid)

(2022/C 418/20)

Teanga an cháis: an Béarla

Páirtithe

Iarratasóir: WT (ionadaithe: V. Villante, D. Rovetta agus D. Birkenmaier, Dlíodóirí)

Cosantóir: an Coimisiún Eorpach (ionadaithe: A. C. Simon agus L. Vernier, Gníomhairí)

Ábhar

Trína chaingean atá bunaithe ar Airteagal 270 CFAE, iarann an t-iarratasóir ar an gCúirt, ar an gcéad dul síos, Cinneadh an Choimisiúin Eorpaigh an 17 Aibreán 2019, faoinar fhorchuir an Coimisiún pionós araíonachta iomardaithe air, a chur ar neamhní agus, ar an dara dul síos, cúiteamh as an damáiste neamhábhartha a líomhnaítear a bheith fulaingthe aige mar thoradh ar an gCinneadh sin.

An chuid oibríochtúil

1. Diúltaítear don chaingean.

2. Ordaítear do WT na costais a íoc.

(1) IO C 262 an 10.8.2020.
Breithiúnas na Cúirte Ginearálta an 7 Meán Fómhair 2022 –DD v FRA

(Cás T-470/20) (1)

(“Státseirbhís - Foireann shealadach - Rialacha araíonachta - Dífhostú - Imscrúdú riaracháin a oscailt - Imeachtaí araíonachta a thionscnamh - Ceanglas neamhchlaontachta - Earráid dlí - Earráid fhollasach measúnaithe - Airteagail 11, 12 agus 21 de na Rialacháin Foirne - Dualgas dílseachta - Cinnteacht dhlíthiúil - Saoirse chun tuairimí a nochtadh - Airteagal 11 den Chairt um Chearta Bunúsacha - Prionsabal an dea-riaracháin - Dualgas cúraim - Toimhde na neamhchiontachta - Ceart chun éisteacht a fháil - Am réasúnta - Comhréireacht an phionóis”)

(2022/C 418/22)

Teanga an cháis: an Béarla

Páirtithe

Iarratasóir: DD (ionadaí: L. Levi, Dlíodóir)

Cosantóir: Gníomhaireacht an Aontais Eorpaigh um Chearta Bunúsacha (ionadaí: an tUasal O'Flaherty, Gníomhaire, le cúnamh ó B. Wägenbaur, Dlíodóir)

Maidir le:

Trína chaingean atá bunaithe ar Airteagal 270 CFAE, iarann an t-iarratasóir ar an gCúirt, ar an gcéad dul síos, Cinneadh Ghníomhaireacht an Aontais Eorpaigh um Chearta Bunúsacha (FRA) an 12 Samhain 2019 faoinar fhorchuir an Ghníomhaireacht sin pionós araíonachta an dífhostaithe ar an iarratasóir, a chur ar neamhní, agus Cinneadh an 15 Aibreán 2020 ag diúltú don ghearán i gcoinne an Chinnidh cúlghairme agus, ar an taobh eile, cúiteamh as an damáiste airgid agus neamhairgid a líomhnaítear.

An chuid oibríochtúil

1. Diúltaítear don chaingean;

2. Ordaítear do DD a chostais féin agus na costais a thabhaíonn Gníomhaireacht an Aontais Eorpaigh um Chearta Bunúsacha (FRA) a íoc.

(1) IO C 339 an 12.10.2020.
Breithiúnas na Cúirte Ginearálta an 7 Meán Fómhair 2022 – KL v BEI

(Cás T-651/20) (1)

(Seirbhís Shibhialta - Foireann BEI - Neamhláithreachtaí gan údar - Loiceadh teacht i láthair le haghaidh scrúdú leighis - Caingean le haghaidh neamhniú agus le haghaidh damáistí)

(2022/C 418/24)

Teanga an cháis: an Fhraincis

Páirtithe

Iarratasóir: KL (ionadaithe: L. Levi agus A. Champetier, Dlíodóirí)

Cosantóir: An Banc Eorpach Infheistíochta (ionadaithe: G. Faedo agus I. Zanin, i gcáil Gníomhairí, le cúnamh ó A. Duron, Dlíodóir)

Maidir le:

Lena chaingean de bhun Airteagal 270 CFAE, arna léamh i gcomhar le hAirteagal 50a de Reacht Chúirt Bhreithiúnais an Aontais Eorpaigh, iarrann an t-iarratasóir, ar an gcéad dul síos, go ndéanfar Cinneadh ón mBanc Eorpach Infheistíochta (BEI) an 28 Feabhra 2020 a chur ar neamhní, ar dá réir a bhí a neamhláithreachtaí ó scrúduithe leighis an 23 Nollaig 2019, an 3 agus an 28 Feabhra 2020 ina neamhláithreachtaí gan údar faoi Airteagal 3.6 d’Iarscríbhinn X de na forálacha riaracháin is infheidhme maidir le foireann BEI, arna nglacadh de bhun Rialacháin Foirne BEI, agus, ar an dara dul síos, cúiteamh i gcás aon damáiste a dhéanfaí dó mar thoradh ar na cinntí sin.

An chuid oibríochtúil

1) Déantar Cinneadh ón mBanc Eorpach Infheistíochta (BEI) an 28 Feabhra 2020 gur neamhláithreachtaí gan údar iad neamhláithreachtaí KL ó scrúduithe leighis an 23 Nollaig 2019, an 3 agus an 28 Feabhra 2020 faoi Airteagal 3.6 d’Iarscríbhinn X de na forálacha riaracháin is infheidhme maidir le foireann BEI, arna nglacadh de bhun Rialacháin Foirne BEI, a chur ar neamhní;

2) Diúltaítear don chuid eile den chaingean;

3) Ordaítear do BEI na costais a íoc.

(1) IO C 443, 21.12.2020.
Breithiúnas na Cúirte Ginearálta an 7 Meán Fómhair 2022 – KL v BEI

(Cás T-751/20) (1)

(Seirbhís Shibhialta - Foireann BEI - Saoire bhreoiteachta - Diúltú deimhnithe leighis - Neamhláithreachtaí gan údar - Caingean le haghaidh neamhniú agus damáistí)

(2022/C 418/26)

Teanga an cháis: an Fhraincis

Páirtithe

Iarratasóir: KL (ionadaithe: L. Levi agus A. Champetier, Dlíodóirí)

Cosantóir: An Banc Eorpach Infheistíochta (ionadaithe: G. Faedo agus I. Zanin, i gcáil Gníomhairí, le cúnamh ó A. Duron, Dlíodóir)

Maidir le:

Lena chaingean de bhun Airteagal 270 CFAE, arna léamh i gcomhar le hAirteagal 50a de Reacht Chúirt Bhreithiúnais an Aontais Eorpaigh, iarrann an t-iarratasóir, ar an gcéad dul síos, cinneadh an 18 Bealtaine 2020 lenar dhiúltaigh an Banc Eorpach Infheistíochta (BEI) do na deimhnithe leighis a chuir sé ar fáil chun údar a thabhairt lena neamhláithreachtaí ón 18 Márta go dtí an 18 Aibreán agus ón 20 Aibreán go dtí an 20 Bealtaine 2020 faoi Airteagal 3.3 d’Iarscríbhinn X de na forálacha riaracháin is infheidhme maidir le foireann BEI , arna nglacadh de bhun Rialacháin Foirne BEI, a chur ar neamhní, agus, ar an dara dul síos, cúiteamh i gcás aon damáiste a dhéanfaí dó mar thoradh ar na cinntí sin.

An chuid oibríochtúil

1) Déantar cinneadh an 18 Bealtaine 2020 lenar dhiúltaigh an Banc Eorpach Infheistíochta (BEI) do na deimhnithe leighis a chuir KL ar fáil chun údar a thabhairt lena neamhláithreachtaí ón 18 Márta go dtí an 18 Aibreán agus ón 20 Aibreán go dtí an 20 Bealtaine 2020 faoi Airteagal 3.3 d’Iarscríbhinn de na forálacha riaracháin is infheidhme maidir le foireann BEI, arna nglacadh de bhun Rialacháin Foirne BEI, a chur ar neamhní;

2) Diúltaítear don chuid eile den chaingean.

3) Ordaítear don BEI na costais a íoc.

(1) IO C 53, 15.2.2021.
Breithiúnas na Cúirte Ginearálta an 7 Meán Fómhair 2022 – an Ghréig v an Coimisiún

(Cás T-217/20) (1)

(CERT agus CETFT - Costais eisiata ó mhaoiniú - Caiteachas a rinne an Ghréig - Forbairt na tuaithe - Príomhrialuithe - Ceartuithe airgeadais ar ráta comhréidh - Oibleagáid cúiseanna a lua - Prionsabal an ionchais dhlisteanaigh - Deimhneacht dhlíthiúil - Comhréireacht - Prionsabal an dea-riaracháin)

(2022/C 418/21)

Teanga an cháis: an Ghréigis

Páirtithe

Iarratasóir: an Phoblacht Heilléanach (ionadaithe: E. Tsaousi, A.-E. Vasilopoulou agus E.-E. Krompa, i gcáil Gníomhairí)

Cosantóir: an Coimisiún Eorpach (ionadaithe: M. Konstantinidis, J. Aquilina agus M. Kaduczak, i gcáil Gníomhairí)

Ábhar

Trína caingean atá bunaithe ar Airteagal 263 CFAE, iarrann an Phoblacht Heilléanach go gcuirfí ar neamhní go páirteach Cinneadh Cur Chun Feidhme (AE) 2020/201 ón gCoimisiún an 12 Feabhra 2020 trína ndéantar caiteachas áirithe arna dhéanamh ag na Ballstáit a eisiamh ó mhaoiniú an Aontais Eorpaigh faoin gCiste Eorpaigh um Ráthaíocht Talmhaíochta (CERT) agus faoin gCiste Eorpach Talmhaíochta um Fhorbairt Tuaithe (CETFT) (IO 2020 L 42, lch. 17).

An chuid oibríochtúil

1) Diúltaítear don chaingean.

2) Ordaítear don Phoblacht Heilléanach na costais a íoc.

(1) IO C 222, 6.7.2020.